Komission tiedonanto Euroopan parlamentille ja Euroopan oikeusasiamiehelle kantelijan asemasta yhteisön oikeuden rikkomista koskevissa asioissa



Virallinen lehti nro C 166 , 12/07/2002 s. 0003 - 0006



Komission tiedonanto Euroopan parlamentille ja Euroopan oikeusasiamiehelle kantelijan asemasta yhteisön oikeuden rikkomista koskevissa asioissa (2002/C 166/03) Komissio on usein korostanut yhteisön oikeuden soveltamisen valvontaa koskevissa vuosikertomuksissaan kantelijan merkitystä yhteisön oikeuden rikkomisen havaitsemisessa. Yhteisön oikeuden noudattamisen varmistamiseksi komissio soveltaa erityisesti Euroopan yhteisön (EY) perustamissopimuksen 226 artiklassa ja Euroopan atomienergiayhteisön (Euratom) perustamissopimuksen 141 artiklassa tarkoitettua jäsenyysvelvoitteiden laiminlyöntiä koskevaa menettelyä. Komissio julkaisi vuonna 1999 tiedonannon vakiolomakkeesta, jota voidaan käyttää kanneltaessa komissiolle tapauksista, joissa jäsenvaltio on rikkonut yhteisön oikeutta (EYVL C 119, 30.4.1999, s. 5), eli EY:n perustamissopimuksen 226 artiklassa ja Euratomin perustamissopimuksen 141 artiklassa tarkoitetun jäsenyysvelvoitteiden laiminlyöntiä koskevan menettelyn yhteydessä. Tiedonannossa kuvaillaan myös hallinnollisia toimenpiteitä, joita komissio voi toteuttaa kantelijan hyväksi. Toimenpiteet on mainittu vakiolomakkeen kääntöpuolella. Tiedonanto laadittiin Euroopan oikeusasiamiehen aloitteesta toteutetun tutkimuksen perusteella, jonka tuloksena komissio sitoutui noudattamaan joitakin hallinnollisia muodollisuuksia, kuten ilmoittamaan kantelijalle ennen kuin se tekee asian lopettamista koskevan päätöksen. Vuonna 2001 vastauksena kritiikkiin, jota oikeusasiamies esitti, kun asiaa P.S. Emfietzoglou - Macedonian Metro Joint Venture (995/98/OV) koskevan kantelun käsittely lopetettiin, komissio sitoutui julkaisemaan koonnelman sisäisistä menettelysäännöistä, joita jäsenyysvelvoitteiden laiminlyöntiä koskevissa menettelyissä sovelletaan suhteissa kantelijaan. Oheisessa liitteessä on esitetty hallinnolliset toimenpiteet kantelijan hyväksi, joiden noudattamiseen komissio sitoutuu käsitellessään kantelua ja tutkiessaan siihen liittyvää rikkomista koskevaa asiaa. Nämä hallinnolliset toimenpiteet eivät kuitenkaan muuta EY:n perustamissopimuksen 226 artiklassa ja Euratomin perustamissopimuksen 141 artiklassa tarkoitetun jäsenyysvelvoitteiden laiminlyöntiä koskevan menettelyn kahdenvälistä luonnetta. Komissio muistuttaa, että yhteisöjen tuomioistuimen vakiintuneen oikeuskäytännön mukaan sillä on valtuudet harkita, aloittaako se rikkomisesta johtuvan menettelyn ja viekö se asian tuomioistuimen käsiteltäväksi(1). Tuomioistuin on myös tunnustanut komission oikeuden käyttää harkintavaltaa tuomioistuinkäsittelyn vireillepanon ajankohtaa koskevissa päätöksissä(2). Komissio soveltaa rikkomisesta johtuvissa menettelyissä asiakirjojen saatavuutta koskevia sääntöjä, jotka on vahvistettu parlamentin, neuvoston ja komission asiakirjojen saamisesta yleisön tutustuttavaksi annetussa Euroopan parlamentin ja neuvoston asetuksessa (EY) N:o 1049/2001(3), sellaisena kuin se on täytäntöönpantuna komission työjärjestyksen muuttamisesta 5 päivänä joulukuuta 2001 tehdyllä komission päätöksellä (EYVL L 345, 29.12.2001, s. 94). (1) Asiassa komissio v. Kreikka 6.12.1989 annettu tuomio (Kok. 1989, s 4159); asiassa komissio v. Kreikka 27.11.1990 annettu tuomio (Kok. 1990, s. I-4299); asiassa komissio v. Belgia 21.1.1999 annettu tuomio (Kok. 1999, s. I-275); asiassa C-212/98, komissio v. Irlanti, 25.11.1999 annettu tuomio (Kok. 1999, s. I-8571). (2) Asiassa komissio v. Saksa 1.6.1994 annettu tuomio (Kok. 1994, s. I-2039); asiassa komissio v. Saksa 10.5.1995 annettu tuomio (Kok. 1995, s. I-1097). (3) EYVL L 145, 31.5.2001, s. 43. LIITE KANTELIJAN ASEMA YHTEISÖN OIKEUDEN RIKKOMISTA KOSKEVISSA ASIOISSA 1. Määritelmät ja soveltamisala "Kantelulla" tarkoitetaan kaikkia komissiolle toimitettuja kirjallisia yhteydenottoja, joissa tuodaan esiin yhteisön oikeuden vastaisia toimenpiteitä tai käytäntöjä. Kantelun tutkiminen voi johtaa siihen, että komissio aloittaa rikkomisesta johtuvan menettelyn. "Rikkomisesta johtuvalla menettelyllä" tarkoitetaan oikeudenkäyntiä edeltävää vaihetta menettelyssä, jonka komissio on aloittanut Euroopan yhteisön (EY) perustamissopimuksen 226 artiklan ja Euroopan atomienergiayhteisön (Euratom) perustamissopimuksen 141 artiklan nojalla. Näitä toimenpiteitä sovelletaan kantelijan ja komission yksiköiden välisiin suhteisiin rikkomisesta johtuvassa menettelyssä. Toimenpiteitä ei sovelleta kanteluihin, jotka liittyvät perustamissopimusten muihin määräyksiin, ei siis myöskään valtiontukia koskeviin kanteluihin, jotka kuuluvat EY:n perustamissopimuksen 87 ja 88 artiklan ja asetuksen (EY) N:o 659/1999 soveltamisalaan. 2. Yleiset periaatteet Jokainen voi esittää jäsenvaltioita vastaan maksutta valituksia lähettämällä komissiolle kantelun jäsenvaltion hallintokäytännöstä tai (laein, asetuksin tai hallinnollisin määräyksin toteutetuista) toimenpiteistä, jonka kantelija katsoo yhteisön oikeuteen kuuluvan säädöksen tai periaatteen vastaiseksi. Kantelijan ei tarvitse osoittaa, että hänellä on oikeussuojaintressi; hänen ei myöskään tarvitse todistaa, että kantelun kohteena oleva rikkomistapaus kohdistuu pääasiassa ja välittömästi hänen etuihinsa. Komissio harkitsee, edellyttääkö kantelu jatkotoimia vai ei. 3. Kantelun kirjaaminen Kaikki mahdollisesti tutkittavaksi otettavat kantelut kirjataan komission pääsihteeristön ylläpitämään keskusrekisteriin. Komission yksiköiden tutkittavina ja keskusrekisteriin kirjattavina kanteluina ei voida pitää yhteydenottoja, - joissa lähettäjä on tuntematon tai lähettäjän osoitetiedot ovat puutteelliset, - joissa ei mainita suoraan tai epäsuorasti yhteisön jäsenvaltiota, jonka toimenpiteitä tai käytäntöjä kantelija pitää yhteisön oikeuden vastaisina, - joissa tuodaan esiin yksittäisen henkilön tai yksityisen yhteisön käytäntö paitsi silloin, kun kantelu liittyy viranomaisten osallisuuteen tai kun viranomaiset eivät ole toteuttaneet toimenpiteitä tällaisia käytäntöjä vastaan; komission yksiköt varmistavat kuitenkin aina, voidaanko yhteydenotto katsoa kanteluksi EY:n perustamissopimuksen 81 ja 82 artiklassa tarkoitetuista menettelytavoista, - jotka eivät sisällä minkäänlaisia kanteluperusteita, - joissa tuodaan esiin kanteluperusteita kysymyksistä, joista komissio on esittänyt selkeän, julkisen ja vakiintuneen kannan; komission kanta annetaan tiedoksi kantelijalle, - joissa tuodaan esiin kanteluperusteita, jotka selvästi eivät kuulu yhteisön oikeuden soveltamisalaan. Jos pääsihteeristö on epävarma kantelun luonteesta, se konsultoi kyseistä komission yksikköä tai kyseisiä yksiköitä kahden viikon kuluessa kantelun vastaanottamisesta. Jos yksiköt eivät vastaa 15 työpäivän kuluessa, kantelu kirjataan automaattisesti keskusrekisteriin. 4. Vastaanottoilmoitus Komission pääsihteeristö lähettää kaikista yhteydenotoista ensimmäisen vastaanottoilmoituksen 15 työpäivän kuluessa niiden saapumisesta. Pääsihteeristö lähettää ylimääräisen vastaanottoilmoituksen kanteluksi kirjatuista yhteydenotoista kuukauden kuluessa ensimmäisen vastaanottoilmoituksen lähettämisestä. Tähän vastaanottoilmoitukseen merkitään kantelun viitenumero, joka on mainittava kaikessa kantelua koskevassa kirjeenvaihdossa. Jos saman perusteen nojalla on esitetty useita kanteluja, erilliset vastaanottoilmoitukset voidaan korvata Euroopan yhteisöjen virallisessa lehdessä (EYVL) ja Euroopan yhteisöjen Europa-palvelimella julkaistavalla yhdellä ilmoituksella. Jos komission yksiköt päättävät olla kirjaamatta yhteydenottoa kanteluksi, ne ilmoittavat tästä tekijälle tavallisella kirjeellä, jossa on mainittava yksi tai useampi 3 kohdan toisen alakohdan mukainen perustelu. Komissio ilmoittaa tarvittaessa kantelun tekijälle mahdollisista vaihtoehtoisista oikeuskeinoista, kuten asian viemisestä kansallisten tuomioistuinten, Euroopan oikeusasiamiehen tai kansallisten oikeusasiamiesten käsiteltäväksi tai muista kansallisella tai kansainvälisellä tasolla sovellettavista menettelyistä. 5. Kantelujen esittäminen Kantelut on esitettävä kirjeitse, faksilla tai sähköpostitse. Ne on laadittava jollakin yhteisön virallisista kielistä. Helpottaakseen ja nopeuttaakseen kantelujen käsittelyä komissio on laatinut kantelujen esittämiseen vakiolomakkeen, joka on julkaistu Euroopan yhteisöjen virallisessa lehdessä (EYVL C 119, 30.4.1999, s. 5). Vakiolomakkeen saa komission yksiköiltä tai Internetistä Euroopan yhteisöjen Europa-palvelimelta osoitteesta http://europa.eu.int/comm/secretariat_general/sgb/lexcomm/index_fr.htm Lomakkeen liitteessä esitetään rikkomisesta johtuvan menettelyn yleiset periaatteet ja muistutetaan, että Euroopan yhteisöjen tuomioistuimen tuomio, jossa jäsenvaltion todetaan laiminlyöneen jäsenyysvelvoitteensa, ei vaikuta kantelijan oikeuksiin. Kantelijaa kehotetaan myös kääntymään soveltuvissa tapauksissa kansallisten tuomioistuinten puoleen. Lomakkeen käyttö ei ole pakollista. Kantelut on lähetettävä komission pääsihteeristöön (B-1049 Bruxelles/Brussel, faksi (32-2) 295 39 13, sähköposti: SG-PLAINTES@cec.eu.int) tai jätettävä komission edustustoihin jäsenvaltioissa. 6. Kantelijan ja henkilötietojen suojaaminen Kantelijan henkilöllisyyden ja hänen esittämänsä tiedot saa ilmoittaa jäsenvaltiolle, jos kantelija antaa tähän ennakolta luvan. Tällöin noudatetaan erityisesti yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annettua asetusta (EY) N:o 45/2001 ja Euroopan parlamentin, neuvoston ja komission asiakirjojen saamisesta yleisön tutustuttavaksi annettua asetusta (EY) N:o 1049/2001. 7. Yhteydenpito kantelijaan Komission yksiköt pitävät yhteyttä kantelijaan ja ilmoittavat tälle kirjallisesti jokaisesta komission päätöksestä (virallinen ilmoitus, perusteltu lausunto, asian vieminen tuomioistuimen käsiteltäväksi tai käsittelyn lopettaminen), joka liittyy kantelun käsittelyn etenemiseen. Jos saman perusteen nojalla on esitetty useita kanteluja, erillinen yhteydenpito voidaan korvata yhdellä julkaisulla Euroopan yhteisöjen virallisessa lehdessä ja Euroopan yhteisöjen Europa-palvelimella. Kantelija voi pyytää menettelyn kaikissa vaiheissa tilaisuutta esittää tai tarkentaa komission yksiköille kanteluun liittyviä seikkoja. Tämän on tapahduttava paikan päällä eikä kuluja korvata. 8. Määräaika kantelujen tutkimiseen Tutkiessaan kantelua komission yksiköt pyrkivät yleensä tekemään päätöksen virallisen ilmoituksen lähettämisestä tai asian käsittelyn lopettamisesta viimeistään vuoden kuluessa kantelun kirjaamisesta pääsihteeristöön. Jos määräaika ylittyy, asian käsittelystä vastaava komission yksikkö ilmoittaa tästä pyydettäessä kantelijalle kirjallisesti. 9. Kantelujen tutkimisen päättyminen Tutkittuaan kantelun komission yksiköt voivat ehdottaa, että komissio päättää esittää virallisen ilmoituksen, joka aloittaa rikkomisesta johtuvan menettelyn kyseistä jäsenvaltiota kohtaan, tai lopettaa asian käsittelyn ilman jatkotoimia. Komissio tekee päätöksen ehdotuksesta harkintavaltaansa käyttäen. Harkintavalta ei koske pelkästään rikkomisesta johtuvan menettelyn aloittamista tai lopettamista vaan myös kanteluperusteiden yksilöintiä. Kantelijalle ilmoitetaan kirjallisesti päätöksestä, jonka komissio on tehnyt kanteluun liittyvässä asiassa. Kantelijalle ilmoitetaan myös asiaa koskevista myöhemmistä komission päätöksistä. Jos saman perusteen nojalla on esitetty useita kanteluja, erilliset ilmoitukset voidaan korvata yhdellä julkaisulla Euroopan yhteisöjen virallisessa lehdessä ja Euroopan yhteisöjen Europa-palvelimella. 10. Käsittelyn lopettaminen ilman jatkotoimia Jos komissio aikoo ehdottaa asian käsittelyn lopettamista ilman jatkotoimia, se ilmoittaa tästä ennakolta kantelijalle kirjeellä, jossa esitetään syyt käsittelyn lopettamiseen ja kehotetaan kantelijaa esittämään mahdolliset huomautuksensa neljän viikon kuluessa. Tämä ei kuitenkaan koske poikkeuksellisia tilanteita, joissa tarvitaan kiireellisiä toimenpiteitä. Jos saman perusteen nojalla on esitetty useita kanteluja, erilliset kirjeet voidaan korvata yhdellä julkaisulla Euroopan yhteisöjen virallisessa lehdessä ja Euroopan yhteisöjen Europa-palvelimella. Jos kantelija ei esitä vastausta, jos kantelijaan ei saada yhteyttä kantelijasta johtuvista syistä tai jos kantelijan esittämät huomautukset eivät muuta komission kantaa, tehdään päätös asian käsittelyn lopettamisesta. Kantelijalle ilmoitetaan komission päätöksestä. Jos kantelijan esittämät huomautukset johtavat komission yksiköt tarkistamaan kantaansa, kantelun tutkimista jatketaan. 11. Yksinkertaistettu menettely käsittelyn lopettamiseksi Jos rikkomistapauksesta ei ole vielä esitetty virallista ilmoitusta, sen käsittely voidaan lopettaa yksinkertaistettua hallintomenettelyä noudattaen, jossa asiaa ei tarvitse saattaa komission kollegion käsiteltäväksi. Menettelyä voidaan soveltaa asioihin, joissa komission yksiköiden alustavan tutkimuksen jälkeen käy selkeästi ilmi seuraavaa: - kantelu on selvästi perusteeton, tai - kantelun aihe on epäselvä, tai - kantelun tueksi ei ole esitetty todisteita tai ne ovat riittämättömät, tai - kantelija lopettaa yhteydenpidon. Jos komission yksiköt aikovat soveltaa tätä menettelyä, ne ilmoittavat siitä kantelijalle 10 kohdassa esitettyä menettelyä noudattaen. 12. Päätösten julkisuus Komission päätökset yhteisön oikeuden rikkomista koskevissa asioissa julkaistaan viikon kuluessa niiden tekemisestä komission pääsihteeristön Internet-sivuilla osoitteessa: http://europa.eu.int/comm/secretariat_general/sgb/droit_com/index_fr.htm infractions Jos asiasta päätetään antaa perusteltu lausunto tai se päätetään viedä yhteisöjen tuomioistuimen käsiteltäväksi, siitä laaditaan lehdistötiedote, ellei komissio toisin päätä. 13. Asiakirjojen saatavuus Asiakirjojen saatavuutta rikkomisesta johtuvissa menettelyissä säännellään parlamentin, neuvoston ja komission asiakirjojen saamisesta yleisön tutustuttavaksi annetussa Euroopan parlamentin ja neuvoston asetuksessa (EY) N:o 1049/2001 (EYVL L 145, 31.5.2001, s. 43), sellaisena kuin se on täytäntöönpantuna komission työjärjestyksen muuttamisesta 5 päivänä joulukuuta 2001 tehdyllä komission päätöksellä (EYVL L 345, 29.12.2001, s. 94). 14. Kantelu Euroopan oikeusasiamiehelle Jos kantelija katsoo, että komissio on laiminlyönyt jonkin toimenpiteen soveltamisen kantelua käsitellessään, kantelija voi viedä asian oikeusasiamiehen käsiteltäväksi EY:n perustamissopimuksen 21 ja 195 artiklan mukaisesti.